Ông Ui-sîn

**Ông Ui-sîn** (), Tâi-oân A-bí-cho̍k ê iá-kiû soán-chhiú, bo̍k-chiân tī Tiong-hôa Chit-pāng Tiong-sìn Hiaⁿ-tī hāu-le̍k, pēng-chhiáⁿ tam-jīm tūi-tiúⁿ, siú-pī ūi-tì sī lāi-iá-chhiú, chú-iàu sī leh chò saⁿ-lúi-chhiú, mā thang tam-jīm gōa-iá-chhiú.

## Seng-gâi
Ông Ui-sîn tī Tâi-pak-chhī chhut-sì, sī chêng Hiaⁿ-tī Chhiūⁿ iá-kiû soán-chhiú Ông Kong-hui in kiáⁿ, in tau sī Hoa-liân-koān ê A-bí-cho̍k.

2007 nî chham-ka Tē-gō͘-kài Tang-ko-poe (東高-) Choân-kok Chheng-pāng Kím-phiau-sài, tit-tio̍h kong-lô-chióng.

2009 nî chham-ka Tē-jī-kài Tâi-oân-poe Ko-tiong Iá-kiû Kím-phiau-sài, tit-tio̍h chòe-ka lāi-iá-chhiú.

Ông Ui-sîn tī 2015 nî soán-siù-hōe lāi-té hō͘ Tiong-sìn Hiaⁿ-tī í tē-13 chí-miâ kéng tio̍h, chhiam-iok-kim 30-bān-kho͘, koh ū 30-bān kek-lē chióng-kim.

2016 nî 4 goe̍h 26 tī Ka-gī Chhī-li̍p Iá-kiû-tiûⁿ tùi-chiàn Lamigo Thô-oân ê pí-sài, tē-7-kio̍k thâu-chi̍t-pái tī it-kun thè-pó͘ chiūⁿ-tiûⁿ, kah a-pah Ông Kong-hui chiâⁿ-chò Tâi-oân chit-pāng sú-siōng thâu-chi̍t-tùi tī it-kun chhut-sài ê pē-á-kiáⁿ. Tī jī-kun piáu-hiān liáu chiâⁿ-hó ê Ông Ui-sîn, 2017 nî 8 goe̍h peh khí--lí it-kun liáu-āu, tiāⁿ-tiāⁿ tam-jīm khai-lō͘-sian-hong.

2017 nî chham-ka A-chiu Tong-kùi Iá-kiû Liân-bêng, lóng-chóng chhut-sài 19-tiûⁿ, khà chhut 27-ki an-táⁿ, táⁿ-kek saⁿ-ûi sī 0.397, 0.512, 0.544, kî-tiong táⁿ-kek-lu̍t kah chiūⁿ-lúi-lu̍t lóng sī tāi-hōe siōng-hó--ê, hőng soán chò Tiong-chit Liân-tūi ê MVP, chióng-kim bān-gō͘-kho͘.

2018 nî kiû-kùi siōng-hā-pòaⁿ-kùi kok 22-thau, lóng-chóng 44-thau, tit-tio̍h hit-nî ê thau-lúi-ông, mā-sī i Tiong-chit seng-gâi thâu-chi̍t-ê kò-jîn chióng-hāng.

2019 nî 11 goe̍h 16, tī 2019 nî Sè-kài Iá-kiû 12-kiông Sài tùi-chiàn Ò-chiu-tūi ê pí-sài lāi-té, 7-kio̍k-hā tī it sam lúi ū-lâng ê kio̍k-bīn khà chhut an-táⁿ, kā Tiong-hôa-tūi ê chhiau-chêng-hun phah tńg-lâi, tit-tio̍h tan-tiûⁿ MVP. Lo̍h-bóe mā hőng soán chò hit-kài ê chòe-ka saⁿ-lúi-chhiú.

2021 nî kiû-kùi Ông Ui-sîn phah chhut 159-ki an-táⁿ, chiâⁿ-chò hit-nî ê an-táⁿ-ông, mā-sī i Tiong-chit seng-gâi thâu-chi̍t-ê táⁿ-kek chióng-hāng.

Tī 2021 nî, 2022 nî kah 2024 nî Ông Ui-sîn lóng tī bêng-seng-sài tit-tio̍h siōng-chē phiò, chiâⁿ-chò 15-liân-pà ê Phêⁿ Chèng-bín ín-thè liáu-āu ê thâu-chi̍t-ê jîn-khì-ông , mā in-ūi Ông Kong-hui ū "Bān-jîn-bê" ê phian-miâ, só͘-í Ông Ui-sîn tio̍h hőng hō-chò "Bān-jîn-bê 2-sè".

## Keng-le̍k
* Tâi-pak-chhī Sū-lîm-khu Hok-lîm Kok-sió  Siàu-pāng-tūi
* Tâi-pak-chhī Tiông-khèng Kok-tiong Chheng-siàu-pāng-tūi
* Tâi-pak-koān Kok-pó Ka-siong Chheng-pāng-tūi
* Hú-jîn Tāi-ha̍k Iá-kiû-tūi (Thài-an Sán-hiám)
* Tiong-hôa Chit-pāng Hiaⁿ-tī jī-kun chioh-chiòng (2009 nî, 2010 nî)
* Hú-jîn Tāi-ha̍k Iá-kiû-tūi (Thài-an Sán-hiám)
* Kok-hùn Tiong-sim Iá-kiû-tūi (2013 nî 9 goe̍h－2014 nî 8 goe̍h)
* Pōng-hoan-be̍h Hā-kùi Liân-bêng Choân-kiû Jîn-siū Kok-hùn-tūi (2014 nî 5 goe̍h 24－8 goe̍h)
* Tâi-tiong Ui-ta̍t Iá-kiû-tūi（2014 nî 9 goe̍h－2015 nî 8 goe̍h)
* Tiong-hôa Chit-pāng Tiong-sìn Hiaⁿ-tī (2015 nî 8 goe̍h 15－)

## Sêng-pāng Kok-chhiú Keng-le̍k
*2019 nî Sè-kài Iá-kiû 12-kiông Sài Tiong-hôa-tūi
*2023 nî Sè-kài Iá-kiû Keng-tián-sài Tiong-hôa-tūi

## Chit-pāng Seng-gâi Sêng-chek
* (**Chho͘-o͘-jī** sī hit-nî siōng-hó ia̍h siōng-koân ê sêng-chek)

## Te̍k-sû Sū-chek
* 2016 nî 4 goe̍h 29, tī Sin-tek Iá-kiû-tiûⁿ tùi-chiàn Thóng-it 7-ELEVEn Sai ê pí-sài, 9-kio̍k-siōng tāi-táⁿ khà chhut tó-gōa-iá chiâⁿ-hn̄g--ê saⁿ-lúi an-táⁿ, sī i Tiong-chit thâu-chi̍t-ki an-táⁿ, mā in-ūi án-ne hō͘ tūi-iú Chiu Su-chê chhiáⁿ chi̍t-lé-pài ê ka-pi.
* 2017 nî 8 goe̍h 27, tī Chiu-chè Iá-kiû-tiûⁿ tùi-chiàn Hù-pang Hān-chiòng, 7-kio̍k-hā ta̍t-sêng kò-jîn chit-pāng seng-gâi thâu-chi̍t-pái thau-lúi sêng-kong.
* 2017 nî 9 goe̍h 6 hō, tī Táu-la̍k Iá-kiû-tiûⁿ tùi-chiàn Hù-pang Hān-chiòng, tan-tiûⁿ saⁿ-ki an-táⁿ ê piáu-hiān, hō͘ i tit-tio̍h seng-gâi thâu-chi̍t-ê tan-tiûⁿ MVP.
* 2017 nî 9 goe̍h 17, tī Sin-chng Iá-kiû-tiûⁿ tùi-chiàn Lamigo Thô-oân, phah chhut hâm a-pah Ông Kong-hui lóng m̄-bat ta̍t-sêng--kòe--ê "tan-tiûⁿ 6-hun tá-tiám", kah tūi-sú pún-thó͘ soán-chhiú kì-lo̍k pêⁿ-chè, pēng-chhiáⁿ tit-tio̍h tan-tiûⁿ MVP.
* 2018 nî 4 goe̍h 5 hō, tī Sin-chng Iá-kiû-tiûⁿ tùi-chiàn Hù-pang Hān-chiòng, 9-kio̍k-siōng ta̍t-sêng pún-kùi tē-4-pái thau-lúi sêng-kong, che mā-sī Tiong-sìn Hiaⁿ-tī tūi-sú tē-2500-pái thau-lúi sêng-kong.
* 2018 nî 9 goe̍h 13, tī Tâi-tiong Chiu-chè Iá-kiû-tiûⁿ tùi-chiàn Thóng-it Sai, 7-kio̍k-hā oân-sêng pún-kùi tē-40-pái thau-lúi sêng-kong, chiâⁿ-chò Tiong-chit tē-8-ūi tan-kùi 40-thau ê soán-chhiú.
* 2019 nî 9 goe̍h 4 hō, tī Thô-hn̂g Kok-chè Iá-kiû-tiûⁿ tùi-chiàn Lamigo Thô-oân, 4-kio̍k-siōng bīn-tùi sian-hoat tâu-chhiú Nix kòng chhut kò-jîn chit-pāng seng-gâi ê thâu-chi̍t-ki hőng-bú-láng.
* 2019 nî 10 goe̍h 12, tī Tâi-oân Tōa-sài thâu-chi̍t-chiàn tī Thô-hn̂g Kok-chè Iá-kiû-tiûⁿ tùi-chiàn Lamigo Thô-oân, 6-kio̍k-siōng bīn-tùi sian-hoat tâu-chhiú Liz kòng chhut chit-pāng seng-gâi tī chóng-koàn-kun-sài ê thâu-chi̍t-ki hőng-bú-láng.
* 2020 nî 5 goe̍h 30, tī Sin-pak Chhī-li̍p Sin-chng Iá-kiû-tiûⁿ tùi-chiàn Hù-pang Hān-chiòng,thâu-chi̍t-kio̍k bīn-tùi sian-hoat tâu-chhiú Woodall khà chhut an-táⁿ, 28-tiûⁿ pí-sài tio̍h phah chhut 50-an, chhiau-kòe sia̋n-pái Phêⁿ Chèng-bín chiâⁿ-chò Tiong-chit ê sin kì-lo̍k.
* 2021 nî 7 goe̍h 28, tī Tâi-lâm-chhī Li̍p Iá-kiû-tiûⁿ tùi-chiàn Thóng-it 7-ELEVEn Sai, 5-kio̍k-siōng bīn-tùi tiòng-kè tâu-chhiú Phoaⁿ Ui-lûn phah chhut tó-gōa-iá pêng-hui an-táⁿ, chiūⁿ-lúi liáu-āu koh thau-lúi sêng-kong, ta̍t-sêng seng-gâi pah-thau (百偷) ê kì-lo̍k.
* 2023 nî 6 goe̍h 21, tī Tâi-tiong Chiu-chè Iá-kiû-tiûⁿ tùi-chiàn Thóng-it 7-ELEVEn Sai, 6-kio̍k-hā bīn-tùi hō͘-oān tâu-chhiú Pò͘ Û-kong kòng chhut seng-gâi thâu-chi̍t-ki móa-lúi hőng-bú-láng.
* 2023 nî 8 goe̍h 11, tī Chiu-chè Iá-kiû-tiûⁿ tùi-chiàn Bī-choân Liông, 12-kio̍k-hā bīn-tùi hō͘-oān tâu-chhiú Lô Hôa-ûi khà chhut seng-gâi thâu-chi̍t-ki chài-kiàn an-táⁿ, kah 2001 nî a-pah Ông Kong-hui ê seng-gâi siōng-bóe chi̍t-ki chài-kiàn an-táⁿ kâng-chi̍t-kang.
* 2025 nî 4 goe̍h 5 hō, tī Chiu-chè Iá-kiû-tiûⁿ tùi-chiàn Thóng-it Sai, 10-kio̍k-hā bīn-tùi hō͘-oān tâu-chhiú Khu Hō-kun khà chhut chài-kiàn an-táⁿ, mā-sī i seng-gâi tē-1000-ki an-táⁿ, tû-liáu sī Tiong-chit thâu-chi̍t-ê iōng chài-kiàn an-táⁿ ta̍t-sêng chhian-an ê soán-chhiú í-gōa, kah a-pa Ông Kong-hui mā chiâⁿ-chò Tiong-chit thâu-chi̍t-tùi lóng ta̍t-sêng chhian-an ê pē-á-kiáⁿ. Kâng-chi̍t-ji̍t Bī-choân Liông ê Chu Io̍k-hiân mā ta̍t-sêng seng-gâi chhian-an, sī liân-bêng sú-siōng thâu-chi̍t-pái ū nn̄g-lâng tī kâng-chi̍t-ji̍t ta̍t-sêng seng-gâi chhian-an.

## Chù-kha

## Chham-khó Chu-liāu

## Gōa-pō͘ Liân-kiat

*
*